Κοιμητήριο του Μονπαρνάς

Το Κοιμητήριο του Μονπαρνάς (γαλλικά: Cimetière du Montparnasse) είναι ένα από τα πολλά κοιμητήρια της πόλης του Παρισιού. Τάφοι διασήμων προσώπων και μεγαλοπρεπή επιτάφια γλυπτά καθιστούν το κοιμητήριο ενδιαφέροντα χώρο περιήγησης. Βρίσκεται στην αριστερή όχθη του Σηκουάνα επί της Λεωφόρου Εντγκάρ Κινέ (Blvd Edgar Quinet), με πρόσβαση από το κοντινό σταθμό του μετρό Edgar Quinet (Εντγκάρ Κινέ, γραμμή 6).

 Στην παλιά πόλη του Παρισιού υπήρχαν πολλά μικρά κοιμητήρια, που αποτελούσαν μεγάλο κίνδυνο για τη δημόσια υγεία. Ο Ναπολέων δημιούργησε το Κοιμητήριο του Μονπαρνάς στις αρχές του 19ου αιώνα έξω από τα τείχη της πόλης, για να αντικαταστήσει όλα αυτά τα μικρά νεκροταφεία. Η έκταση που χρησιμοποιήθηκε αποτελούσε μέρος της ιδιοκτησίας της Φιλανθρωπικής Αδελφότητας, από την οποία ό,τι απέμεινε σήμερα είναι ο πύργος ενός ανεμόμυλου του 17ου αιώνα. Το Κοιμητήριο άνοιξε το 1824 και έγινε τόπος αναπαύσεως πολλών σπουδαίων προσωπικοτήτων, ιδιαίτερα ανθρώπων που έζησαν και έδρασαν στην Αριστερή Όχθη του Σηκουάνα.Στο Κοιμητήριο υπάρχουν εξαιρετικής τέχνης γλυπτά, φιλοτεχνημένα από διάσημους γλύπτες, όπως, μεταξύ άλλων, το περίφημο «Φιλί» (1910) του Κονσταντίν Μπρανκούζι, μια ανάγλυφη από μπρούντζο μορφή του συνθέτη Σεζάρ Φρανκ (1890) από τον Ογκίστ Ροντέν, ο «Αποχαιρετισμός» (1942) του Ανρί Λοράνς, ο «Τροχός» του Χανς Αρπ, το «Πνεύμα του αιώνιου ύπνου» του Οράς Daillon κ. ά. Στο Κοιμητήριο του Μονπαρνάς έχουν ενταφιαστεί, με περίτεχνα ταφικά μνημεία, πολλοί διάσημοι συγγραφείς, ποιητές, συνθέτες, ζωγράφοι και γλύπτες, ηθοποιοί, τραγουδιστές, πολιτικοί ηγέτες, φιλόσοφοι και επιστήμονες. Αποτελεί ένα υπαίθριο μουσείο κοιμητηριακής γλυπτικής. Ανάμεσα στα πρόσωπα που έχουν ταφεί στο Κοιμητήριο του Μονπαρνάς, μεταξύ άλλων, περιλαμβάνονται με αλφαβητική σειρά: Σερζ Γκενσμπούρ (1928 – 1991) - Γάλλος τραγουδιστής και συνθέτης της ποπ μουσικής. Αντουάν Ετέξ (1808 – 1888) – Γάλλος γλύπτης. Οσίπ Ζάντκιν (1890 – 1967) – Ρώσος γλύπτης. Ευγένιος Ιονέσκο (1909 – 1994) – Ρουμάνος θεατρικός συγγραφέας. Εντγκάρ Κινέ (1803 – 1875) – Γάλλος ιστορικός. Φρανσουά Κοπέ (1842 – 1908) – Γάλλος ποιητής και μυθιστοριογράφος. Αδαμάντιος Κοραής (1748 – 1833) – Έλληνας συγγραφέας και φιλόσοφος (Κενοτάφιο. Τα οστά του Κοραή μεταφέρθηκαν το 1877 στο Α΄ Νεκροταφείο Αθηνών) Μορίς Κουβ ντε Μιρβίλ (1907 – 1999) – Πρώην πρωθυπουργός της Γαλλίας. Μπερνάρ Λακόστ (1931 – 2006) – Πρόεδρος της γαλλικής εταιρείας αθλητικών ρούχων Λακόστ (Lacoste). Ανρί Λοράνς (1885 – 1954) – Γάλλος γλύπτης και χαράκτης. Μαρία Μοντέζ (1912 – 1951) – Δομινικανής καταγωγής ηθοποιός του Χόλυγουντ. Φρεντερίκ Μπαρτολντί (1834 – 1904 ) – Γάλλος γλύπτης, ο οποίος φιλοτέχνησε το Άγαλμα της Ελευθερίας στη Νέα Υόρκη. Σάμιουελ Μπέκετ (1906 – 1989) – Ιρλανδός ποιητής και θεατρικός συγγραφέας. Σιμόν ντε Μποβουάρ (1908 – 1986) – Γαλλίδα φιλόσοφος, συγγραφέας και φεμινίστρια. Ουίλιαμ – Αντόλφ Μπουγκερώ (1825 – 1905) – Γάλλος ακαδημαϊκός ζωγράφος. Αντουάν Μπουρντέλ (1861 – 1921) – Γάλλος γλύπτης. Κονσταντίν Μπρανκούζι (1876 – 1957) – Ρουμάνος γλύπτης. Σαρλ Μπωντλαίρ (1821 – 1867) – Γάλλος ποιητής. Γκυ ντε Μωπασάν (1850 – 1893) – Γάλλος μυθιστοριογράφος. Φιλίπ Νουαρέ (1930 – 2006) – Γάλλος ηθοποιός. Ζυλ Νταλού (1838 – 1902) – Γάλλος γλύπτης. Αλφρέ Ντρέυφους (1859 – 1935) – Γάλλος αξιωματικός εβραϊκής καταγωγής. Μαργκερίτ Ντυράς (1914 – 1996) – Γαλλίδα συγγραφέας. Σαρλ Πιζόν (1838 – 1915) – Γάλλος μηχανικός, βιομήχανος και εφευρέτης. Φρανσουά Πουκεβίλ (1770 – 1838) – Γάλλος διπλωμάτης, ιστορικός, αρχαιολόγος και συγγραφέας. Μαν Ρέι (1890 – 1976) – Αμερικανός φωτογράφος και καλλιτέχνης. Φρανσουά Ρυντ (1784 – 1855) – Γάλλος γλύπτης. Σαρλ – Ωγκυστέν Σαιντ – Μπεβ (1804 – 1869) – Γάλλος συγγραφέας και κριτικός της λογοτεχνίας. Ζαν-Πωλ Σαρτρ (1905 – 1980) – Γάλλος υπαρξιστής φιλόσοφος, θεατρικός συγγραφέας και μυθιστοριογράφος. Τζιν Σίμπεργκ (1938 – 1979) – Αμερικανίδα ηθοποιός. Αντρέ Σιτροέν (1878 – 1935) – Ιδρυτής της γαλλικής αυτοκινητοβιομηχανίας Σιτροέν (Citroën). Χαΐμ Σουτίν (1893 – 1943) – Ρώσος ζωγράφος. Τριστάν Τζαρά (1896 – 1963) –Ρουμάνος ντανταϊστής ποιητής και δοκιμιογράφος. Ανρί Τρουαγιά (1911 – 2007) – Γάλλος συγγραφέας. Ανρί Φαντέν-Λατούρ (1836 – 1904) – Γάλλος ζωγράφος. Σεζάρ Φρανκ (1822 – 1890) – Γάλλος μουσικοσυνθέτης. Ζακ Σιράκ (1932 - 2019) - Γάλλος πολιτικός και πρώην Πρόεδρος της Γαλλικής Δημοκρατίας. «ΠΑΡΙΣΙ» (Οδηγοί του Κόσμου), σελ. 180 – 181: «Κοιμητήριο του Μονπαρνάς», Εκδόσεις Καθημερινή/Dorling Kindersley Ltd (ελληνική έκδοση), Αθήνα, 1998. Georges Belleiche: “Statues de Paris: Les Rues de la Rive Gauche”, Massin Editeur, Paris, 2006. Ιστοσελίδα της αγγλόγλωσσης Βικιπαίδειας, Montparnasse Cemetery.